CPF มอบทุนการศึกษาต่อให้ PIMเพิ่มโอกาสทางการศึกษาแก่เยาวชน
CPF จับมือ PIM สร้างโอกาสทางการศึกษาและการประกอบอาชีพแก่เยาวชนไทย เพื่อเป็นพลังขับเคลื่อน CPF ให้เป็นองค์กรชั้นนำของโลก มอบทุนให้นักเรียนเข้าศึกษาต่อปริญญาตรีคณะอุตสาหกรรมเกษตรของ PIM ต่อเนื่องเป็นปีที่ 2
15 มิ.ย. 2559


นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า CPF มอบทุนการศึกษาให้เยาวชนที่ได้รับคัดเลือกเข้าศึกษาต่อคณะอุตสาหกรรมเกษตร สถาบันการจัดการปัญญาภิวัฒน์ (PIM) รวม 70 คน เป็นโครงการที่ดำเนินการต่อเนื่องเป็นปีที่ 2 ต่อเนื่องจากการก่อตั้งคณะอุตสาหกรรมเกษตร เพื่อสร้างเยาวชนไทยให้มีความรู้ด้านอุตสาหกรรมเกษตรและอาหารทั้งด้านวิชาการและการปฏิบัติ และเตรียมความพร้อมเป็นบุคลากรรุ่นใหม่ร่วมสร้างการเติบโตแก่ซีพีเอฟในอนาคต
สำหรับเยาวชนที่ได้รับทุนศึกษาต่อคณะอุตสาหกรรมเกษตรจะได้เรียนรู้ทั้งด้านทางวิชาการจากนักวิชาการชั้นนำทั้งไทยและต่างประเทศ ได้รับการถ่ายทอดประสบการณ์การทำงานที่หลากหลายจากมืออาชีพของซีพีเอฟโดยตรง ได้ฝึกงานในสถานที่ทำงานจริงทั้งฟาร์มและโรงงานของซีพีเอฟ เพื่อปูพื้นฐานให้เยาวชนไทยมีความรู้ความเข้าใจในสาขาวิชาที่เรียน และสามารถทำงานสอดคล้องตามความต้องการของธุรกิจในปัจจุบัน และมีทักษะความรู้ที่สามารถปฏิบัติงานอย่างมีประสิทธิภาพได้ทันทีที่สำเร็จการศึกษา เป็นบุคลากรที่มีคุณภาพของซีพีเอฟเป็นกำลังสำคัญสร้างการเติบโตขององค์กรอย่างยั่งยืน 
 “ความร่วมมือระหว่างซีพีเอฟและ PIM ในการผลิตบุคลากรรุ่นใหม่ด้านการเกษตรและอาหาร เพื่อช่วยรองรับการเติบโตของซีพีเอฟทั้งในประเทศและการขยายการลงทุนในประเทศอื่นๆ ทั่วโลกในอีก 10-20 ปีข้างหน้า เป็นบุคลากรที่สำคัญที่จะยกระดับมาตรฐานและพัฒนาขีดความสามารถในการแข่งขันของซีพีเอฟเพื่อให้องค์กรก้าวไปสู่บริษัทชั้นนำระดับโลกอย่างยั่งยืน ตามวิสัยทัศน์ “ครัวของโลก” ต่อไป” นายอดิเรกกล่าว 
โดยการสนับสนุนทุนการศึกษาต่อคณะอุตสาหกรรมเกษตรของซีพีเอฟ เป็นการช่วยสร้างโอกาสทางการศึกษาและอาชีพที่มั่นคงให้กับเยาวชนไทยรุ่นใหม่ ตลอดจนยังช่วยยกระดับการศึกษาด้านเกษตรกรรม ที่เป็นอาชีพหลักของประชากรส่วนใหญ่ของประเทศ และร่วมพัฒนาและยกระดับองค์ความรู้ด้านเกษตรกรรมและการผลิตอาหารของประเทศให้ก้าวหน้า และเพิ่มขีดความสามารถให้กับไทยมีความได้เปรียบบนเวทีระดับโลกในอนาคต